**LATVIJAS REPUBLIKAS RAKSTISKAIS VIEDOKLIS PAR ANO VISPĀRĒJĀ PERIODISKĀ PĀRSKATA IETVAROS 2011. GADA 5. MAIJĀ SAŅEMTAJĀM REKOMENDĀCIJĀM**

1. Latvijas Republikas valdība pozitīvi novērtē 2011. gada 5. maijā notikušo interaktīvo dialogu ANO Vispārējā periodiskā pārskata darba grupas 11. sesijas ietvaros, kura laikā Latvija saņēma 122 rekomendācijas no 43 valstīm. No 122 rekomendācijām Latvija pauž atbalstu 71 rekomendācijai, kas iekļautas Vispārējā periodiskā pārskata darba grupas ziņojumā par Latviju (rekomendācijas Nr. 91.1. – 91.54.; no tām 17 rekomendācijas (Nr. 92.1.- 92.17.) ir jau ieviestas vai ir ieviešanas procesā).
2. Vēlreiz izvērtējot rekomendācijas pēc Vispārējā periodiskā pārskata darba grupas 11. sesijas, Latvija sniedz sekojošu viedokli un lūdz pievienot šo viedokli kā pielikumu darba grupas ziņojumam.
3. Informācija par rekomendāciju, kuras Latvija atbalsta (rekomendācijas Nr. 91.1. – 91.54. un Nr. 92.1.- 92.17.), ieviešanas procesu tiks sniegta ANO Vispārējā periodiskā pārskata otrā cikla ietvaros.
4. Pēc papildus izvērtēšanas, Latvija vēlas paust savu viedokli par rekomendācijām Nr. 93.1. – 93.44, kā arī par noraidītajām rekomendācijām (rekomendācijas Nr. 94.1.- 94.7.).

**Papildus izvērtētās rekomendācijas:**

**93.1., 93.2., 93.3., 93.4., 93.5., 93.9, 93.10., 93.11., 93.12., 93.13., 93.14.–** *Pievienoties vai ratificēt sekojošus starptautiskos instrumentus: Starptautiskā pakta par ekonomiskajām, sociālajām un kultūras tiesībām Fakultatīvo protokolu; ANO Konvencijas* [*par jebkuras sieviešu diskriminācijas izskaušanu*](http://www.mkparstavis.am.gov.lv/lv/%40id%3D133%26parent%3D20) *Papildprotokolu; ANO Konvencijas pret spīdzināšanu un citādu cietsirdīgu, necilvēcīgu vai cilvēka cieņu pazemojušu apiešanos un sodīšanu Papildprotokolu; Starptautisko konvenciju par personu aizsardzību pret piespiedu pazušanu.*

Latvija šobrīd nevar sniegt noteiktu atbildi par iespējām pievienoties vai ratificēt sekojošus starptautiskos instrumentus – Starptautiskā pakta par ekonomiskajām, sociālajām un kultūras tiesībām Fakultatīvo protokolu; ANO Konvencijas [par jebkuras sieviešu diskriminācijas izskaušanu](http://www.mkparstavis.am.gov.lv/lv/%40id%3D133%26parent%3D20) Papildprotokolu; ANO Konvencijas pret spīdzināšanu un citādu cietsirdīgu, necilvēcīgu vai cilvēka cieņu pazemojušu apiešanos un sodīšanu Papildprotokolu; Starptautisko konvenciju par personu aizsardzību pret piespiedu pazušanu. Latvija pakāpeniski laika gaitā izvērtēs iespējas ratificēt šos instrumentus un nākamajā ziņojumā sniegs informāciju par šo rekomendāciju izpildes gaitu.

**93.6., 93.7., 93.8., 93.15., 93.35., 93.36., 93.37., 93.38.** - *Pēc iespējas ātrāk ratificēt Starptautiskā pakta par pilsoniskajām un politiskajām tiesībām 2. fakultatīvo protokolu, kā arī Eiropas Cilvēktiesību un pamatbrīvību aizsardzības konvencijas 13. protokolu, kas paredz nāvessoda atcelšanu; Pilnībā izslēgt no Krimināllikuma nāvessodu par visiem noziegumiem, tajā skaitā, kara apstākļos.*

Latvija atbalsta šo rekomendāciju. Attiecībā uz Starptautiskā pakta par pilsoniskajām un politiskajām tiesībām 2. fakultatīvo protokola par nāvessoda atcelšanu ratificēšanu Latvija informē, ka 2011. gada 12. jūlijā Ministru kabinets apstiprināja likumprojektu paketi, kas paredz pievienoties 1950. gada 4. novembra Eiropas Cilvēka tiesību un pamatbrīvību aizsardzības konvencijas 13. protokolam par nāves soda pilnīgu atcelšanu. Pēc šo likumprojektu pieņemšanas Saeimā un to stāšanās spēkā Latvija izvērtēs iespēju ratificēt Starptautiskā pakta par pilsoniskajām un politiskajām tiesībām 2. fakultatīvo protokolu. Nākamajā ziņojumā tiks sniegta informācija par šo rekomendāciju izpildes gaitu.

**93.16.–** *Atzīt ANO Komitejas par rasu diskriminācijas izskaušanu kompetenci saņemt un izskatīt individuālos iesniegumus*

Latvija šobrīd nevar sniegt noteiktu atbildi par šīs rekomendācijas pieņemšanu vai noraidīšanu. Latvija turpinās sadarbību ar ANO Komiteju par rasu diskriminācijas izskaušanu, ziņojot Komitejai par ANO Konvencijas [par jebkuras rasu diskriminācijas izskaušanu](http://www.mkparstavis.am.gov.lv/lv/%40id%3D151%26parent%3D20) normu ieviešanu valstī. Latvija nepārtraukti izvērtē un, nepieciešamības gadījumā, pielāgo nacionālos tiesību aktus attīstošajiem standartiem rasu diskriminācijas izskaušanas jomā un nodrošina to ieviešanu praksē. Vienlaikus Latvija novērtē Eiropas Cilvēktiesību tiesas darbu un plašo kompetenci diskriminācijas izskaušanas jomā, kā arī sadarbību ar Eiropas Komisiju pret rasismu un neiecietību.

Līdz ar to Latvija uzskata, ka starptautiskajā līmenī tā ir pakļāvusi sevi visaptverošam monitoringam šajā jomā, kas ietver sevī gan individuālo sūdzību mehānismu, gan valsts ziņošanas sistēmu un uzraudzības mehānismu vizītes. Latvija pilnībā paļaujas uz esošo mehānismu kompetenci. Nākamajā ziņojumā tiks sniegta informācija, vai šajā jautājumā būs notikušas kādas izmaiņas Latvijas pozīcijā.

**93.17., 93.18., 93.19., 93.20. –** *Palielināt Tiesībsarga biroja kā nacionālās cilvēktiesību institūcijas mandātu un piešķirt tam pietiekamus līdzekļus, kā arī nodrošināt, ka tas darbojas saskaņā ar Parīzes Principiem; Stiprināt Tiesībsarga biroja mandātu, funkcijas un resursus saskaņā ar Parīzes Principiem, īpaši nodrošinot to ar līdzekļiem rīkoties un izmeklēt, un pieteikt tā akreditāciju Starptautiskajā nacionālo cilvēktiesību veicināšanas un aizsardzības institūciju koordinēšanas komitejā; Palielināt Tiesībsarga biroja iespējas, piešķirot pietiekamus resursus tā efektivitātes un atbilstības Parīzes Principiem nodrošināšanai; Paaugstināt Tiesībsarga biroja statusu uz A – statusa Nacionālās cilvēktiesību institūciju, saskaņā ar Parīzes principiem.*

Latvija daļēji atbalsta šo rekomendāciju. Latvija neatbalsta rekomendāciju daļā par nepieciešamību paplašināt Tiesībsarga mandātu vai nepieciešamību izveidot nacionālo cilvēktiesību institūciju atbilstoši Parīzes principiem. Tiesībsarga birojs ir izveidots uz likuma pamata, un tā mandāts ir ļoti plašs un pilnībā atbilst ANO Parīzes Principiem – tam ir tiesības izskatīt individuālas sūdzības, analizēt tiesību normu atbilstību cilvēktiesību standartiem un vērsties tiesās. Tiesībsargs var darboties uz sūdzības pamata vai pēc savas iniciatīvas un tam ir būtiska loma izpratnes par cilvēktiesībām veicināšanā. Tiesībsargu uz pieciem gadiem ievēl parlaments. Tiesībsarga stratēģijā 2011. - 2013. gadam kā viena no prioritātēm ir noteikta uzsākt biroja akreditācijas Starptautiskajā nacionālo cilvēktiesību veicināšanas un aizsardzības institūciju koordinēšanas komitejā procedūru. Nākamajā ziņojumā Latvija sniegs informāciju par atbilstoši valsts budžeta finansiālajām iespējām veiktajiem pasākumiem Tiesībsarga biroja turpmākai stiprināšanai.

**93.21.**– *Stiprināt Valsts bērnu tiesību aizsardzības inspekcijas kapacitāti un apsvērt Bērnu ombuda izveidi*

Rekomendācija ir daļēji atbalstāma. Ir atbalstāma sadaļa par Valsts bērnu tiesību aizsardzības inspekcijas kapacitātes stiprināšanu atbilstoši valsts budžeta finansiālajām iespējām un nākamajā ziņojumā tiks sniegta informācija par veiktajiem pasākumiem. Tai pašā laikā Latvija noraida ieteikumu izveidot atsevišķu bērnu ombudu, jo Latvijā bērnu ombuda funkcijas pilda Tiesībsarga birojs, kura kompetencē ietilpst visu cilvēktiesību, t.sk., bērna tiesību aizsardzības jautājumi.

**93.22.** – *Veikt pasākumus saskaņā ar ANO Komitejas par visu veidu diskriminācijas pret sievietēm izskaušanu rekomendāciju, lai stiprinātu sieviešu tiesību aizsardzības nacionālo sistēmu*

Latvija atbalsta rekomendāciju (attiecīgi tāpat kā rekomendāciju Nr. 91.18.). Latvija ir ratificējusi ANO Sieviešu diskriminācijas izskaušanas konvenciju, kā arī ievēro citus Latvijai saistošos starptautiskos tiesību aktus, kas aizliedz sieviešu diskrimināciju. Saskaņā ar Latvijas Satversmi, visi cilvēki ir vienlīdzīgi neatkarīgi no dzimuma. Nākamajā ziņojumā Latvija sniegs informāciju par veiktajiem pasākumiem sieviešu tiesību aizsardzības nacionālās sistēmas stiprināšanai.

**93.23., 93.24.**– *Pieņemt visaptverošu dzimumu līdztiesības likumu; Veicināt to, lai Konstitūcijā un citos tiesību aktos tiktu iekļauta sieviešu diskriminācijas definīcija, kā arī dzimumu līdztiesības starp sievietēm un vīriešiem princips*

Latvija noraida rekomendācijas, jo visaptveroša likuma vietā dzimumu līdztiesības principa nodrošināšanai ir izvēlēts cits risinājums, integrējot pretdiskriminācijas normas nozaru likumos. Šāda pieeja atbilst Latvijas tiesību sistēmas tradīcijām un nav mazāk efektīva par visaptveroša likuma pieeju. Latvija turpinās sniegt informāciju par dzimumu līdztiesības nodrošināšanu nākamajā ziņojumā.

**93.25.*–*** *Turpināt stiprināt centienus apkarot diskrimināciju pret neaizsargātākajām grupām, saskaņā ar Komitejas pret spīdzināšanu rekomendācijām*

Latvija atbalsta rekomendāciju un turpinās stiprināt centienus apkarot diskrimināciju pret neaizsargātākām grupām. Visu Latvijā dzīvojošo personu vienlīdzību likuma un tiesas priekšā un to tiesību īstenošanu bez jebkādas diskriminācijas garantē Satversme. Diskriminācijas un atšķirīgas attieksmes aizlieguma normas ir ietvertas arī nozaru likumos. Valstī ir paredzēta gan administratīvā atbildība, gan arī kriminālatbildība par diskriminācijas aizlieguma pārkāpumu. Latvija turpinās sniegt informāciju par diskriminācijas apkarošanas pasākumiem nākamajā ziņojumā.

**93.26. –** *Veikt uzlabojumus attiecīgajos tiesību aktos, lai cīnītos pret rasu diskrimināciju un rasu naida kurināšanu etnisko minoritāšu tiesību efektīvas aizsardzības nolūkos*

Latvija noraida rekomendāciju. Latvija uzskata, ka Krimināllikums un citi likumi paredz pietiekamu regulējumu rasisma un naida noziegumu apkarošanas jomā. Latvijā ir noteikta kriminālatbildība par darbību, kas apzināti vērsta uz nacionālā, etniskā vai rasu naida vai nesaticības izraisīšanu atbilstoši 1965. gada 21. decembra ANO Starptautiskās konvencijas par jebkuru rasu diskriminācijas izskaušanu 4. pantam un 2001. gada 23. novembra Konvencijas par kibernoziegumiem 2003. gada 28. janvāra Papildu protokolam par rasisma un ksenofobijas noziedzīgajiem nodarījumiem, kas tiek izdarīti datorsistēmās. Rasu diskriminācija un rasu naida kurināšana ne tikai tiek uzskatīti par atsevišķu noziegumu, bet Krimināllikums definē rasistisku motīvu kā atbildību pastiprinošu apstākli. Turklāt rasu diskriminācija tiek efektīvi aizliegta arī citos likumos (piemēram, Civillikumā, Darba likumā), un cietušajiem tiek paredzēti pieejami un efektīvi viņu tiesību aizsardzības mehānismi. Pēdējos gados ir izdevies nacionālā, etniskā un rasu naida gadījumu skaitu ierobežot, ko apliecina statistikas dati saistībā ar ierosinātajām krimināllietām par nacionālā, etniskā vai rasu naida vai nesaticības izraisīšanu. Neskatoties uz šīs rekomendācijas noraidīšanu, Latvija turpinās sniegt informāciju par rasu diskriminācijas apkarošanas pasākumiem nākamajā ziņojumā.

**93.27. un 93.28.**– *Palielināt centienus apkarot diskrimināciju, kas balstīta uz seksuālo orientāciju un dzimumu identitāti; Palielināt centienus apkarot diskrimināciju, kas balstīta uz seksuālo orientāciju*

Latvija atbalsta rekomendāciju. Saskaņā ar Latvijas Satversmi, visi cilvēki ir vienlīdzīgi. Vienlīdzības princips uzsvērts arī nozaru likumos, piemēram, Darba likumā. Latvija turpinās sniegt informāciju par diskriminācijas, kas balstīta uz seksuālās orientācijas, apkarošanas pasākumiem nākamajā ziņojumā.

**93.29., 93.34.**– *Nodrošināt vispārīgu informāciju par pret-diskriminācijas jautājumiem un veikt izmaiņas skolu mācību programmās, regulāri informējot par dzimumu līdztiesību, lesbiešu, geju, biseksuālu personu un transpersonu (LGBT) minoritāti un etniskajām minoritātēm; Lai mazinātu diskrimināciju pret LGBT personām, veikt informatīvas aktivitātes, uzsverot dažādības aspektu skolu mācību programmās*

Latvija atbalsta rekomendācijas, vienlaikus norādot, ka notiek izglītojoša rakstura pasākumi gan par naida noziegumiem pret LGBT personām, gan neiecietības, rasisma un antisemītisma jautājumiem. Turklāt, jānorāda, ka pretdiskriminācijas, dzimumu līdztiesības un cilvēktiesību jautājumi, tai skaitā seksuālo minoritāšu jautājumi, jau ir iekļauti skolu izglītības programmās. Nākamajā ziņojumā Latvija sniegs informāciju par vispārējās informācijas par pret-diskriminācijas jautājumiem nodrošināšanas pasākumiem.

**93.30. –** *Pieņemt normas Krimināllikumā, kas atzīst homofobisku un transfobisku motivāciju kā vainu pastiprinošu apstākli*

Latvija pašreizējā brīdī nevar sniegt noteiktu atbildi uz rekomendāciju noteikt atbildību Krimināllikumā par homofobiskiem un transfobiskiem noziegumiem. Par šādām izmaiņu nepieciešamību būtu rīkojama atklāta sabiedriska diskusija, kā arī jāuzklausa to grupu viedoklis, uz kuriem šādas izmaiņas attiektos. Tajā pašā laikā Valsts policija apsver iespējas ieviest speciālu programmu, ar kuras palīdzību jebkurš iedzīvotājs var ziņot par naida noziegumu. Nākamajā ziņojumā Latvija sniegs informāciju par šīs diskusijas attīstību.

**93.31. –** *Veikt grozījumus Krimināllikumā, paredzot atbildību par naida runu pret LGBT personām*

Latvija pašreizējā brīdī nevar sniegt noteiktu atbildi uz rekomendāciju paredzēt atbildību par naida runu pret LGBT personām (iekļaut seksuālo orientāciju naida nozieguma definīcijā). Diskusijas par šo jautājumu nav notikušas, un pašreiz izmaiņas likumdošanā netiek plānotas. Nākamajā ziņojumā Latvija sniegs informāciju par attīstību šajā jautājumā.

**93.32.**– *Stiprināt pasākumus, lai novērstu un apkarotu diskrimināciju un naida noziegumus pret etniskajām minoritātēm un citām neaizsargātākām grupām, tajā skaitā, LGBT personām*

Latvija atbalsta rekomendāciju. Latvijas Satversmē un citos likumos ir iekļauti vienlīdzības un diskriminācijas aizlieguma principi. Turklāt notiek darbs pie attiecīgu Eiropas Savienības pretdiskriminācijas direktīvu pārņemšanas. Policija turpinās darbu savas kompetences ietvaros diskriminācijas apkarošanas jomā. Pēdējos gados ir izdevies nacionālā, etniskā un rasu naida gadījumu skaitu ierobežot, ko apliecina statistikas dati saistībā ar ierosinātajām krimināllietām par nacionālā, etniskā vai rasu naida vai nesaticības izraisīšanu. Vienlaikus policija sadarbojas ar LGBT aktīvistiem, nodrošinot drošības pasākumus LGBT publisko pasākumu laikā.

**93.33.**– *Apsvērt likumdošanas un administratīvus pasākumus, lai vardarbību, kas balstīta uz dzimumu identitāti vai seksuālo orientāciju, atzītu par naida noziegumu*

Latvija pašreizējā brīdī nevar sniegt noteiktu atbildi uz rekomendāciju paredzēt atbildību kā naida runu vardarbību, kas balstīta uz dzimuma identitāti vai seksuālo orientāciju. Diskusijas par šo jautājumu nav notikušas, un pašreiz izmaiņas likumdošanā netiek plānotas. Tai pašā laikā, Latvijā nekad nav ticis ziņots par vardarbību, kas vērsta pret homoseksuālām vai transseksuālām personām kā tādām. Nākamajā ziņojumā Latvija sniegs informāciju par attīstību šajā jautājumā.

**93.39.** – *Atzīt un nodrošināt tiesību aktos nacionālo minoritāšu tiesības saņemt informāciju to nacionālajā/dzimtajā valodā valsts un pašvaldību sektoros nacionālo minoritāšu blīvi apdzīvotajās vietās*

Rekomendācija nav atbalstāma, jo saskaņā ar Latvijas Republikas Satversmi valsts valoda Latvijas Republikā ir latviešu valoda. Saskaņā ar Valsts valodas likumu valsts un pašvaldību iestādēs, tiesās un tiesu sistēmai piederīgās iestādēs, valsts un pašvaldību uzņēmumos, kā arī uzņēmējsabiedrībās, kurās lielākā kapitāla daļa pieder valstij vai pašvaldībai, lietvedībā un dokumentos lietojama valsts valoda. Sarakste un cita veida saziņa ar ārvalstīm var notikt svešvalodā. Vienlaikus, Latvijas tiesību akti paredz izņēmumus, kad personai būtu nodrošināma informācija citā valodā (ne valsts valodā), lai ievērotu šo personu cilvēktiesības. Nākamajā ziņojumā Latvija turpinās sniegt informāciju par šo jautājumu.

**93.40. -** *Saskaņā ar starptautisko cilvēktiesību institūciju rekomendācijām, bez kavēšanās piešķirt nepilsoņiem tiesības piedalīties valsts politiskajā dzīvē, tajā skaitā, pašvaldību vēlēšanās, un nodrošināt visas ekonomiskās, sociālās un kultūras tiesības*

Rekomendācija ir daļēji noraidāma. Latvija norāda, ka daļēji šī rekomendācija jau ir izpildīta, jo nepilsoņiem tiek nodrošinātas ekonomiskās, sociālās un kultūras tiesības, kā arī vairākas politiskās tiesības, piemēram, tiesības kļūt par politisko partiju biedriem un īstenot savu vārda un pulcēšanās brīvību, tādējādi iesaistoties politiskajā dzīvē. Viens no būtiskākajiem instrumentiem līdzdalības veicināšanai lēmumu pieņemšanas procesos ir pašvaldību padomes un komisijas sabiedrības integrācijas un nepilsoņu jautājumos. Latvijas nostāja attiecībā uz pašvaldību vēlēšanu tiesību piešķiršanu nepilsoņiem ir nemainīga: vēlēšanu tiesības ir neatņemama pilsonības sastāvdaļa. Šāda nostāja atbilst starptautiskajām tiesībām un pastāvošai valstu praksei. Nepilsoņiem tiek nodrošināta praktiska un efektīva pieeja naturalizācijas procesam, ko uz šo brīdi ir izmantojuši vairāk nekā 140 000 nepilsoņu. Latvija uzsver, ka nepilsoņa statuss ir pagaidu statuss un līdz ar to visefektīvākais veids personas tiesību paplašināšanā ir pilsonības iegūšana. Nākamajā ziņojumā Latvija turpinās sniegt informāciju par šo jautājumu.

**93.41.-** *Novērst vardarbību pret romu sievietēm un meitenēm, tajā skaitā apvainojumus un varmācību skolā, un risināt plaisas to formālajā izglītībā*

Rekomendācija ir daļēji atbalstāma, jo atbildīgo valsts institūciju, kas sadarbojas ar Izglītības pārvaldēm, skolām, nevalstiskajām organizācijām un romu kultūras biedrību, rīcībā nav informācijas, kas attiektos uz rekomendācijā sniegto apgalvojumu. Vienlaikus jānorāda, ka tiek veikts regulārs monitorings par čigānu (romu) skolēnu izglītības iespējām un izglītības kvalitāti: tiek apkopoti statistikas dati no visām izglītības iestādēm par katru romu skolēnu, par izglītības programmām un mācību sasniegumiem. Skolas tiek rosinātas sniegt papildu atbalstu gadījumos, ja skolēniem rodas grūtības atsevišķu mācību priekšmetu apguvē. Atsevišķas pirmsskolas un vispārējās izglītības iestādes piedāvā iespējas iepazīties ar romu valodu, kultūru un tradīcijām neformālajā izglītībā. Izglītības iestādes neformālajā izglītībā iesaista arī romu skolēnu vecākus. Vairākas pašvaldības nodrošina romu tautības skolotāja palīga darbu izglītības iestādēs. Latvijas projekts par romu – skolotāju palīgu apmācību tika atzīmēts kā labas prakses piemērs Eiropas Padomes ietvaros. Šos pasākumus ir paredzēts turpināt. Nākamajā ziņojumā Latvija turpinās sniegt informāciju par šo jautājumu.

**93.42.-93.43.–** *Pārskatīt tiesību normas, lai piešķirtu automātisku pilsonību nepilsoņu bērniem, kas dzimuši pēc 1991. gada 21. augusta; Īstenot priekšlikumu veikt grozījumus Pilsonības likumā, lai piešķirtu automātisku pilsonību nepilsoņiem dzimušajiem bērniem, izņemot gadījumus, ja vecāki no tās vēlas atteikties*

Rekomendācijas ir daļēji noraidāmas. Latvija atgādina, ka pilsoņu loks ir neatņemama valsts suverenitātes sastāvdaļa. Latvija vēlas uzsvērt, ka jau šobrīd visiem nepilsoņiem, tai skaitā nepilsoņu bērniem, ir nodrošināta praktiska un efektīva pieeja Latvijas pilsonībai reģistrācijas un/vai naturalizācijas ceļā, ko uz šo brīdi ir izmantojuši vairāk nekā 140 000 nepilsoņu. Šis skaitlis pats par sevi ir apliecinājums pilsonības un naturalizācijas procesa efektivitātei.

Vienlaikus jānorāda, ka 2011. gada 5. jūlijā Ministru kabinets apstiprināja virkni normatīvo aktu, kas paredz vienkāršot Latvijas pilsonības iegūšanas administratīvo procedūru, tajā skaitā nepilsoņu un bezvalstnieku ģimenēs dzimušo bērnu atzīšanai par Latvijas pilsoņiem.

Nākamajā ziņojumā Latvija turpinās sniegt informāciju par šo jautājumu.

**93.44.–** *Turpināt centienus samazināt nepilsoņu skaitu un uzlabot nepilsoņu sociālās un politiskās tiesības*

Rekomendācija daļēji atbalstāma. Latvija turpinās centienus samazināt nepilsoņu skaitu. Tiks turpināti pasākumi naturalizācijas procesa veicināšanai un optimizēšanai, kā arī sabiedrības integrācijas pasākumi. Jānorāda, ka nepilsoņiem tiek nodrošinātas ekonomiskās, sociālās un kultūras tiesības, kā arī vairākas politiskās tiesības. Vienlaikus jānorāda, ka Latvijas valsts politikas mērķis ir rūpēties par visu valsts iedzīvotāju labklājību. Nākamajā ziņojumā Latvija turpinās sniegt informāciju par šo jautājumu.

**Rekomendācijas, kuras Latvija jau ir noraidījusi:**

**94.1., 94.2.**– *Ratificēt Starptautisko konvenciju par visu migrantu strādnieku un to ģimenes locekļu tiesību aizsardzību*

Latvija noraida rekomendāciju ratificēt Starptautisko konvenciju par visu migrantu strādnieku un to ģimenes locekļu tiesību aizsardzību. Nacionālie tiesību akti jau garantē lielāko daļu tiesību, kas iekļautas minētajā konvencijā, kā arī Latvija ir pievienojusies vairākiem starptautiskajiem instrumentiem, kas paredz plašu ietvaru migrantu tiesību aizsardzībai. Šīs konvencijas ratifikācija nav pašreizējās valdības darba kārtībā.

**94.3. –** *Veidot ilgtermiņa programmas un iniciatīvas, lai efektīvi veicinātu pilnīgu nacionālo integrāciju un apkarotu strukturālo diskrimināciju, piemēram, iekļaujot minoritāšu valodas oficiālās procedūrās un dokumentos, kā arī iekļaujot diskriminācijas aizliegumu Civillikumā*

Latvija noraida rekomendāciju. Latvijā no 2001. gada ir spēkā valsts programma „Sabiedrības integrācija Latvijā”. Šobrīd ir sagatavots Nacionālās identitātes un sabiedrības integrācijas pamatnostādņu projekts, par kuru no 2011. gada 10. augusta ir uzsākta publiskā apspriede ar mērķi pilnveidot šo dokumenta projektu.

Attiecībā uz diskriminācijas aizlieguma iekļaušanu Civillikumā, Latvija norāda, ka Latvijas Satversmē un citos likumos ir iekļauts vispārējs diskriminācijas aizliegums, turklāt notiek darbs pie attiecīgu Eiropas Savienības pretdiskriminācijas direktīvu pārņemšanas. Jau veiktie grozījumi tiesību aktos ir pietiekami, un nav nepieciešamības papildus veikt grozījumus Civillikumā.

Attiecībā uz ne-oficiālās valodas lietošanu procedūrās un dokumentos, Latvija norāda, ka saskaņā ar Latvijas Republikas Satversmi valsts valoda Latvijas Republikā ir latviešu valoda. Saskaņā ar Valsts valodas likumu valsts un pašvaldību iestādēs, tiesās un tiesu sistēmai piederīgās iestādēs, valsts un pašvaldību uzņēmumos, kā arī uzņēmējsabiedrībās, kurās lielākā kapitāla daļa pieder valstij vai pašvaldībai, lietvedībā un dokumentos lietojama valsts valoda. Vienlaikus, Latvijas tiesību akti paredz izņēmumus, kad personai būtu nodrošināma informācija citā valodā (ne valsts valodā), lai ievērotu šo personu cilvēktiesības.

**94.4.-** *Pieņemt speciālu programmu, lai aizsargātu spīdzināšanas un cietsirdīgas izturēšanās upuru tiesības*

Latvija īsā vai vidējā termiņā neplāno pieņemt speciālu programmu, lai aizsargātu spīdzināšanas un cietsirdīgas izturēšanās upuru tiesības. Līdz šim brīdim Latvijā nav fiksēts neviens spīdzināšanas noziegums. Arī starptautiskie uzraudzības mehānismi nav norādījuši, ka Latvijā jebkad pastāvētu spīdzināšanas prakse. Jebkurā gadījumā, noziegumos cietušajiem ir pieejami dažādi rehabilitācijas pakalpojumi, kas būtu pieejami arī spīdzināšanas un cietsirdīgas izturēšanas noziegumos cietušajiem, kā arī tiesības saņemt valsts kompensāciju cietušajiem.

**94.5.***– Iekļaut tiesību aktos normas, kas atzīst ģimenes formu daudzveidību un kas piešķir viena dzimuma pāriem tādas pašas tiesības un sociālo drošību kā pretēja dzimuma pāriem*

Rekomendācija nav atbalstāma, jo saskaņā ar Latvijas tiesību aktiem laulības noslēgšana ir iespējama tikai starp vīrieti un sievieti.

**94.6.–** *Pieņemt efektīvus soļus, lai nekavējoties likvidētu nepieņemamo nepilsoņa institūta sistēmu. Kā prioritāti un steidzamu soli veikt naturalizācijas procesa atvieglošanu tām personām, kas ir pensijas vecumā, kā arī piešķirt nepilsoņu bērniem tiesības saņemt automātisku pilsonību ar dzimšanas brīdi*

Latvija noraida rekomendāciju. Latvija vēlreiz atkārto savu konsekvento nostāju, ka pilsoņu loks ir neatņemama valsts suverenitātes sastāvdaļa un ka nepilsoņa statuss ir pagaidu statuss. Latvija uzsver, ka jau šobrīd visiem nepilsoņiem, tai skaitā nepilsoņu bērniem, ir nodrošināta praktiska un efektīva pieeja Latvijas pilsonībai reģistrācijas un/vai naturalizācijas ceļā, ko uz šo brīdi ir izmantojuši vairāk nekā 140 000 nepilsoņu. Šis skaitlis pats par sevi ir apliecinājums pilsonības un naturalizācijas procesa efektivitātei.

**94.7.**– *Efektīvi ievērot 1954. gada Konvenciju par bezvalstnieka statusu un 1961. gada Konvenciju par bezvalstniecības gadījumu skaita samazināšanu. Pievērst īpašu uzmanību 326.906 personām, kas tiek uzskatītas par nepilsoņiem, kas tādējādi ir uzskatāmas par bezvalstniekiem. Pievērst īpašu un steidzamu uzmanību un risinājumu šai smagajai un pastāvošajai humanitārajai problēmai*

Latvija noraida rekomendāciju. Latvijas nepilsoņa statuss ir īpašais tiesiskais statuss, kam ir pagaidu raksturs, kas ir izveidojies īpašos vēsturiskos apstākļos, Latvijai atgūstot savu neatkarību pēc 50 gadus ilgušās PSRS okupācijas un īsi pēc tam pašai PSRS beidzot savu pastāvēšanu. Latvijas nepilsoņi nav pielīdzināmi nevienam fiziskās personas statusam, kas noteikts starptautiskajos tiesību aktos. Latvijas nepilsoņi nevar tikt atzīti par bezvalstniekiem 1954. gada Konvencijas par bezvalstnieku statusu izpratnē, jo nepilsoņu tiesību apjoms ir lielāks nekā konvencijā paredzētais bezvalstnieka tiesību apjoms. Latvijas nepilsoņi ir vienīgā iedzīvotāju kategorija, kas nav Latvijas pilsoņi, bet kam ir automātiskas tiesības uzturēties Latvijā (visiem pārējiem nepieciešama uzturēšanās atļauja) un tiesības jebkurā brīdī iegūt pilsonību reģistrācijas un/vai naturalizācijas ceļā (atkarībā no vecuma). Tāpat Latvija attiecībā uz šīm personām uzņemas noteiktas saistības – garantē diplomātisko aizsardzību ārvalstīs, kā arī tiesības atgriezties Latvijā un netikt izraidītam no Latvijas.

- Teksta beigas -

 Iesniedz: ārlietu ministra p.i. A. Pabriks

 Vīzē: valsts sekretārs A. Teikmanis

01.09.2011.

3118

Agnese Vilde

Ārlietu ministrijas Humanitāro jautājumu nodaļas otrā sekretāre

Tālr. 67016310

agnese.vilde@mfa.gov.lv